桃源圖
作者：馮信可
朝代：宋

paragraphs: 桃源東迴溪轉長，桃花開時春日光。
幽禽出樹亂紅落，游魚吹花流水香。
山人正住溪之滸，屋角花開自成塢。
尋源未許武陵人，隱者但作桃花主。
拄杖穿花來水頭，禽魚亦解識風流。
往來況有樵雲叟，何惜銜杯同唱酬。
一尊如出桃花色，花落尊中已無迹。
醉鄉泠泠白日閑，黄塵滾滾青山隔。
明年此日桃花開，何人凈掃溪陰苔。
我亦天台約劉阮，春風一櫂酒船來。